KIRJALLINEN KYSYMYS P-1374/02 esittäjä(t): Hans-Peter Martin (PSE) komissiolle. EU:n laajentumisen yhteydessä toteutettavat uudistukset.



Virallinen lehti nro 301 E , 05/12/2002 s. 0137 - 0138



KIRJALLINEN KYSYMYS P-1374/02 esittäjä(t): Hans-Peter Martin (PSE) komissiolle (6. toukokuuta 2002) Aihe: EU:n laajentumisen yhteydessä toteutettavat uudistukset EU:n laajentuessa on toteutettava lukuisia uudistuksia. Onko jo olemassa yksityiskohtaisia suunnitelmia ja yksittäisten pääosastojen työntekijöille ja virkamiehille tarkoitettuja virkoja, joiden määrä perustuu kolmen, viiden tai jopa kymmenen uuden jäsenvaltion liittymiseen. Voiko komissio esittää yksityiskohtaisen selvityksen tarvittavasta lisähenkilöstöstä ja määrärahoista? Neil Kinnockin komission puolesta antama vastaus (25. kesäkuuta 2002) Selvittääkseen seuraavan laajentumisen välittömät vaikutukset toimintojen ja henkilöstön kannalta komissio on laatinut perusteellisen arvion siitä, mitä tarpeita Euroopan unionin laajentuminen sille todennäköisesti tulee aiheuttamaan. Useiden eri Eurooppa-neuvostojen päätelmien seurauksena tämä arvio on perustettu oletukselle, että unioniin liittyy jopa kymmenen maata 1. tammikuuta 2004 alkaen ja että sen jälkeen käytössä tulee olemaan yhdeksän uutta virallista kieltä. Analyysin tulos, tutkimusmenetelmät sekä selvitys tärkeimpien politiikan alojen ja työnkuvien odotetusta kehityksestä on koottu komission tiedonantoon, joka käsittelee komission toimintaa ja henkilöstöä Euroopan unionin laajentumisen jälkeen(1). Kuten tiedonannossa todetaan, kaikkinainen nettotarve on 3 900 uutta kokopäivätoimista henkilöä verrattuna vuoteen 2002. Kuten arvoisa parlamentin jäsen muistanee, toimielinten välisessä sopimuksessa ennakoitiin otsakkeen 5 (hallintomenot) ylärajan nousevan vähitellen 450 miljoonalla eurolla (vuoden 1999 hintatason mukaan) kaksi vuotta sen jälkeen, kun kuusi maata on liittynyt unioniin. Nyt kun liittymisajankohdaksi oletetaan vuosi 2004 (toimielinten välisessä sopimuksessa liittymisen oletettiin alunperin tapahtuvan vuonna 2002), otsake 5 saavuttaisi mainitun tason vuonna 2006. Jos käytetään neljän muunkin jäsenen mahdollisen liittymisen osalta samaa lähestymistapaa kuin Agenda 2000 -ohjelmassa, se tarkoittaa 612 miljoonan euron todennäköistä lisäystä vuonna 2006, kuten yhteisissä rahoituspuitteissa 20042006(2) todetaan. Nämä lisävaraukset mahdollistaisivat 25 jäsenvaltion muodostamalle unionille noin 2 300 uutta virkaa sisältävän henkilöstösuunnitelman rahoituksen vuoteen 2006 mennessä (talousarvion A-osa)(3). Tämä mahdollistaa sen, että suuntaa-antavassa ja vähittäisessä uusien virkojen perustamisvaiheessa vuotta 2006 varten voidaan ottaa huomioon yksiköiden tarpeet. Lisäksi se on sopusoinnussa aiempien laajentumisten yhteydessä toteutettujen uusien virkojen perustamistavan kanssa eikä ylitä toimielinten kykyä ottaa vastaan uusia työntekijöitä. Lähtökohtainen oletus on, että kaikkien 3 900 uuden työntekijän rekrytoiminen, johon kuuluvat myös ulkopuolisen henkilöstön aiheuttamat menot, seuraa samaa henkilöstötaulukon virkojen kaavaa talousarvion A-osassa. Otsaketta 5 koskevissa kokonaistarpeissa on kuitenkin komission tarpeiden ohella otettava huomioon muiden toimielinten tarpeet, joista ei vielä ole saatavissa kattavia arvioita. Otsakkeen 5 yläraja vuonna 2006 on siksi arvioitava uudelleen todellisten tarpeiden sekä sen hetkisten rahoitusnäkymien kokonaisylärajan salliman liikkumavaran valossa. Joillakin aloilla on tehtävä runsaasti töitä ennen liittymistä (esimerkiksi kielipalvelut, rakennepolitiikka ja yhteinen maatalouspolitiikka). Sen vuoksi komissio on vuoden 2003 vuosistrategiassaan varautunut ensisijaisesti 500 määräaikaisen työntekijän tarpeeseen vuonna 2003. Vuonna 2003 palkatut henkilöt voivat jatkaa työtään vuonna 2004 ja sen jälkeen. Nämä 500 henkilöä eivät kuitenkaan lisää laajentumisen jälkeistä aikaa varten arvioidun tarpeen määrää. (1) KOM(2002) 218. (2) Tiedote liittymisneuvotteluja koskevista yhteisistä rahoituspuitteista 20042006, komission tiedonanto, SEC(2002) 102, 30.1.2002. (3) Samaan lukuun päädytään kahdella eri laskutavalla: yhtäältä soveltamalla otsakkeen 5 ylärajan oletettua nousua vuonna 2006 (+ 12 % vuoden 1999 hintatasolla) komission henkilöstötaulukon nykyiseen virkojen lukumäärään (joka sisältää Euroopan petostentorjuntaviraston ja julkaisutoimiston muttei tutkimusta) ja toisaalta laskemalla komission henkilöstön palkkamenojen (luku A-11, joka sisältää muita, virkoihin tiiviimmin liittyviä budjettikohtia muttei eläkkeitä) prosenttiosuuden (31 %) talousarvion A-osan kokonaismenoista ja jakamalla sen yksittäisen virkamiehen keskimäärin aiheuttamilla kustannuksilla.